REPUBLIKA HRVATSKA                                                                                                                  
BRODSKO-POSAVSKA ŽUPANIJA
OPĆINA DAVOR
DJEČJI VRTIĆ „LAĐICA“
UPRAVNO VIJEĆE

Na temelju članka 41. stavka 2. Zakona o predškolskom odgoju i obrazovanju (NN br. 10/97, 107/07, 94/13, 98/19, 57/22 i 101/23) te članka 40. stavka 5. točke 6. Statuta Dječjeg vrtića „Lađica“ Upravno vijeće Dječjeg vrtića „Lađica“ na 29. sjednici održanoj 08. travnja 2024. godine, na prijedlog ravnateljice i uz prethodnu suglasnost izvršnog tijela Osnivača: KLASA: 601-01/24-01/1, URBROJ: 2178/17-01-24-03, od 04. travnja 2024. godine, donijelo je 


PRAVILNIK 
O UPISU DJECE I OSTVARIVANJU PRAVA I OBVEZA KORISNIKA USLUGA



I. OPĆE ODREDBE
Članak 1.
(1) Pravilnikom o upisu djece i ostvarivanju prava i obveza korisnika usluga (u daljnjem tekstu: Pravilnik) uređuju se mjerila i postupak upisa djece u Dječji vrtić „Lađica“ (u daljnjem tekstu: Vrtić), postupak prijema novoupisane djece te promjene programa ili odgojno-obrazovne skupine.
 
(2) Izrazi koji se koriste u ovom Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.
Članak 2.
Odredbe ovoga Pravilnika koje se odnose na roditelje, na odgovarajući način primjenjuju se i na skrbnike.

Članak 3. 
U Vrtić se mogu upisati djeca od navršenih godinu dana do polaska u osnovnu školu. 

Programi se provode sukladno uvjetima propisanim Zakonom o predškolskom odgoju i obrazovanju, općim aktima Vrtića te potrebama roditelja.

Članak 4.
         Redoviti cjelodnevni osmosatni program – jaslička odgojno-obrazovna skupina namijenjen je djeci od navršenih godinu dana do tri godine života. 
          Prag za upis u jasličku odgojno-obrazovnu skupinu uzima se za dijete koje do 30. rujna tekuće godine, u kojoj se provode upisi u redovite programe, ne navrši tri godine života. 
          Iznimno, na prijedlog stručnog tima Vrtića može se utvrditi i drugi prag za upis u jasličku odgojno-obrazovnu skupinu. 
          Redoviti cjelodnevni osmosatni program – vrtićka odgojno-obrazovna skupina namijenjen je djeci od navršene tri godine života do polaska u školu. 
          Program predškole namijenjen je djeci koja u godini dana prije polaska u osnovnu školu ne pohađaju vrtić.
Članak 5.
Pedagoška godina započinje 1. rujna tekuće, a završava 31. kolovoza sljedeće godine.

Članak 6.
          Upis u program predškolskog i ranog odgoja provodi se sukladno Planu upisa djece u Vrtić kojeg donosi Upravno vijeće Dječjeg vrtića „Lađica“, uz suglasnost Općinskog načelnika Općine Davor. 
          Plan se objavljuje na službenoj internetskoj stranici i oglasnoj ploči Vrtića. 
          Temeljem Plana, Vrtić objavljuje obavijest o upisu djece. 
          Obavijest o upisu djece objavljuje se na službenoj internetskoj stranici i oglasnoj ploči Vrtića. 
          Obavijest o upisu djece sadrži podatke o vremenu i mjestu upisa, vrsti programa, uvjete upisa, način ostvarivanja prednosti pri upisu.
Članak 7.
          Odgojna skupina po programu može se organizirati ako postoji dovoljan interes roditelja i prijavljene djece. 
          U Vrtiću se pored utvrđenog programa mogu organizirati određeni dodatni – kraći programi kojima se zadovoljavaju potrebe i interesi djece i roditelja, kao što su: 
· učenje stranih jezika, 
· rekreacijski i sportski programi (zimovanje, ljetovanje, plivanje, sanjkanje), 
· organiziranje raznih radionica (likovna, dramska i sl.). 


II. UPIS DJECE

Članak 8. 
          U novu pedagošku godinu upisuje se onaj broj djece koji je dopušten sukladno kapacitetu Vrtića, odnosno Državnom pedagoškom standardu pedagoškog odgoja i naobrazbe i Planu upisa.
Članak 9.
          Redoviti upisni rok za redovite programe počinje u mjesecu svibnju.
          Obavijest o redovitim upisima objavljuje se na oglasnoj ploči i službenoj internetskoj stranici Vrtića.
          U obavijesti će se navesti za koje programe se provodi upis, mjesto vrijeme i rok trajanja upisa te popis potrebnih dokumenata.

Članak 10.
          Roditelj može podnijeti Zahtjev za upis i izvan redovitoga roka.
          Po primitku zahtjeva, dijete se ovisno o broju bodova i slobodnih mjesta upisuje u Vrtić ili stavlja na listu čekanja.
Članak 11.
          U Vrtiću je organiziran program predškole koji je obvezan za svu djecu u godini dana prije polaska u osnovnu školu.
          Program predškole za djecu koja koriste usluge Vrtića integriran je u redoviti program Vrtića.
Članak 12.
           Zahtjev za upis s potrebnom dokumentacijom podnosi roditelj odnosno skrbnik djeteta. 
          Zahtjev za upis predaje se osobno ili preporučeno poštom na adresu Vrtića, Ulica bana Josipa Jelačića 26, 35425 Davor.
          Zahtjev za upis potrebno je podnijeti u upisnom roku s potpunom dokumentacijom. 
          Zahtjev za upis i Zahtjev za nastavak korištenja usluga Vrtića može se preuzeti u Vrtiću i na internetskoj stranici Vrtića.

Članak 13.
          Uz Zahtjev za upis djeteta roditelj korisnik obvezno prilaže:
· rodni list ili izvadak iz matice rođenih ili potvrdu s podatcima o rođenju djeteta,
· Domovnica djeteta,
· uvjerenje o mjestu prebivališta djeteta 
· uvjerenje o prebivalištu roditelja odnosno skrbnika ili potvrdu o stalnom ili privremenom boravku za djecu roditelja odnosno skrbnika s prebivalištem na području drugih gradova i općina, odnosno djecu roditelja odnosno skrbnika koji nisu državljani Republike Hrvatske,
· Knjižica cijepljenja djeteta,
· Potvrda o obavljenom sistematskom pregledu djeteta,
· Preslike osobnih iskaznica roditelja odnosno skrbnika,
· Liječničko uvjerenje o zdravstvenoj sposobnosti djeteta i
· dokaze o činjenicama bitnim za ostvarivanje prednosti pri upisu.

Članak 14.
          Roditelji djeteta koje je upisano u prethodnoj pedagoškoj godini dužan je u upisnom roku predati Zahtjev za nastavak korištenja usluga Vrtića uz kojeg prilažu dokumentaciju iz članka 20. ovoga Pravilnika, kojom dokazuju daljnje ostvarivanje prednosti prilikom upisa.

Članak 15.
          Roditelj, odnosno skrbnik djeteta dužan je sklopiti Ugovor o ostvarivanju programa s Vrtićem u roku od mjesec dana od dana objave rezultata, a najkasnije do 1. rujna tekuće godine.


Članak 16.
          Postupak upisa provodi Povjerenstvo za upis djece u Vrtić (u daljnjem tekstu: Povjerenstvo). 
          Povjerenstvo imenuje Upravno vijeće Vrtića. 
          Upravno vijeće imenuje predsjednika i dva člana Povjerenstva iz redova Odgojiteljskog vijeća na razdoblje od dvije godine. 
          Povjerenstvo odlučuje o Zahtjevima za upis djece u odgojno-obrazovni program na temelju rezultata cjelovitog uvida o razvoju i potrebama svakog djeteta, analize dostavljene dokumentacije, rezultata inicijalnog razgovora s roditeljima odnosno skrbnicima djece uz nazočnost djeteta, koji obavljaju članovi stručno-razvojne službe, uz mogućnost konzultacije s vanjskim stručnjacima radi pribavljanja mišljenja i podataka bitnih za odlučivanje. 
          Povjerenstvo je dužno u roku, do kraja mjeseca lipnja, objaviti rezultate upisa na oglasnoj ploči Vrtića s podacima o prihvaćenim zahtjevima za upis djece, o odbijenim zahtjevima za upis djece te o slobodnim smještajnim kapacitetima Vrtića nakon utvrđenih rezultata upisa.
Članak 17.
          Na temelju mišljenja stručnog povjerenstva (stručni suradnik Vrtića, viša medicinska sestra i ravnatelj Vrtića) kao i odgovarajućih medicinskih i drugih nalaza, mišljenja i rješenja nadležnih tijela, ustanova i vještaka, u odgojno-obrazovne skupine s redovitim programom uključuju se: 
· djeca s lakšim poteškoćama koja s obzirom na vrstu i stupanj teškoće, uz osiguranje potrebnih specifičnih uvjeta mogu svladati osnove programa s ostalom djecom u skupini, a uz osnovnu teškoću nemaju dodatne teškoće, osim lakših poremećaja glasovno-govorne komunikacije, 
· djeca s težim teškoćama uz osiguranje potrebnih specifičnih uvjeta, ako je nedovoljan broj djece za ustroj odgojno-obrazovne skupine s posebnim programom. 


III. OSTVARIVANJE PREDNOSTI PRI UPISU U VRTIĆ


Članak 18.
          Prednost pri upisu u Vrtić utvrđuje Osnivač posebnom Odlukom te sukladno o Zakonu o predškolskom odgoju i obrazovanju.

Članak 19.
          Kriteriji se određuju prema sljedećem redoslijedu:
	OPIS KRITERIJA
	BROJ BODOVA

	Dijete roditelja žrtava i invalida Domovinskog rata
	10

	Dijete iz obitelji s troje ili više malodobne djece
	1 (za svako malodobno dijete)

	Dijete zaposlenih roditelja
	10 (za svakog zaposlenog roditelja) – 20

	Dijete koje živi samo s jednim roditeljem
	10

	Dijete s teškoćama u razvoju
	Izravan upis

	Dijete roditelja odnosno skrbnika s invaliditetom
	5

	Dijete samohranog roditelja
	20

	Dijete u udomiteljskim obiteljima
	5

	Dijete u godini prije polaska u osnovnu školu
	1

	Dijete roditelja koji primaju doplatak za djecu
	2

	Dijete roditelja koji su učenici ili redovni studenti
	5 (za svakog roditelja)


          Bodovanje se ne primjenjuje ako ima više slobodnih mjesta nego Zahtjeva za upis.

Članak 20.
          Radi ostvarivanja prednosti pri upisu, roditelj uz Zahtjev za upis i Zahtjev za nastavak korištenja usluga Vrtića, obvezan je priložiti isprave kojima se dokazuju kriteriji za ostvarivanje prednosti iz članka 19. ovog Pravilnika: 
· za dijete roditelja žrtava i invalida Domovinskog rata – rješenje nadležnog ministarstva o statusu, 
· za dijete iz obitelji s troje ili više djece – presliku rodnih listova svakog malodobnog djeteta u obitelji, 
· za dijete zaposlenih roditelja – potvrda Hrvatskog zavoda za mirovinsko osiguranje ili potvrde poslodavca o zaposlenju u trenutku podnošenja Zahtjeva, 
· roditelji /skrbnici koji su vlasnici ili suvlasnici trgovačkog društva, obrta, samostalne radnje, osnivači ili suosnivači poduzeća, samostalni poljoprivrednici i svi koji ostvaruju prihod od samostalne djelatnosti dostavljaju potvrdu o ostvarenom prihodu za prethodnu godinu – izvadak iz odgovarajućeg registra, 
· dijete koje živi samo s jednim roditeljem – fotokopije osobnih iskaznica ili potvrde nadležne policijske uprave o mjestu prebivališta oba roditelja i djeteta, 
· za dijete s teškoćama u razvoju – nalaz i mišljenje o težini i vrsti invaliditeta Zavoda za vještačenje, profesionalnu rehabilitaciju i zapošljavanje osoba s invaliditetom, Rješenje Centra za socijalnu skrb o postojanju teškoće u razvoju, relevantna dokumentacija za utvrđivanje potreba i statusa djeteta, 
· za dijete samohranog roditelja – presliku smrtnog lista preminulog roditelja ili drugu javnu ispravu kojom se dokazuje da roditelj sam skrbi i uzdržava dijete, 
· za dijete u udomiteljskoj obitelji – rješenje Centra za socijalnu skrb da je dijete u udomiteljskoj obitelji, 
· za dijete roditelja koji prima dječji doplatak – rješenje ili potvrda Hrvatskog zavoda za mirovinsko osiguranje o pravu na dječji doplatak za tekuću godinu, 
· roditelji koju su učenici ili studenti – potvrda škole ili fakulteta o redovnom statusu učenika ili studenta, 
· za dijete koje živi u težim socijalnim i zdravstvenim prilikama – preporuka Centra za socijalnu skrb. 
                                                                    Članak 21.
          Vrtić zadržava pravo, radi utvrđivanja dostavljenih isprava, zatražiti od roditelja djeteta dodatne isprave, odnosno uz suglasnost roditelja djeteta sam provjeriti činjenice vezane za ostvarivanje prednosti.
Članak 22.
           Na osnovi isprava iz članka 20. ovog Pravilnika utvrđuje se zbroj bodova za svako dijete.
           Ako više djece ostvari jednak broj bodova, prednost pri upisu utvrđuje se prema datumu rođenja djeteta, od starijeg k mlađem.

Članak 23.
          Rezultati upisa u redovnom upisnom roku objavljuje se na oglasnoj ploči Vrtića u roku od 30 dana od završetka redovitog upisnog roka, odnosno do kraja mjeseca lipnja.

Članak 24.
          Djeca koja nisu primljena u Vrtić vode se na listi čekanja te se upisuju tijekom godine ako se oslobodi odgovarajući broj mjesta u odgojno-obrazovnim skupinama ili dođe do proširenja kapaciteta Vrtića. 
          Raspored na listi čekanja formira se sukladno ostvarenim bodovima bez obzira na redoslijed zaprimanja zahtjeva. 
          Roditelj djeteta koje je na listi čekanja može tijekom pedagoške godine dopuniti Zahtjev za upis dokumentima iz članka 20. ovog Pravilnika. 
          Na temelju dopunjenog zahtjeva utvrditi će se mijenja li se broj bodova i mjesto na listi čekanja. 
          Roditelj djeteta koje je na listi čekanja ima pravo dobiti informaciju o promjenama na listi čekanja u vezi njegovog djeteta.


Članak 25.
          Ako nema djece na listi čekanja ili se roditelj, odnosno skrbnik djeteta ne odazove na obavijest Vrtića o slobodnom mjestu za upis, u Vrtić se mogu tijekom godine upisati i djeca čiji roditelji, odnosno skrbnici nisu sudjelovali u postupku upisa u redovnom roku.

Članak 26.
          Vrtić može primiti djecu iz drugih općina ili gradova samo u slučaju nepopunjenog kapaciteta.
          Roditelji djece koja budu primljena iz drugih općina ili gradova obvezni su plaćati punu ekonomsku cijenu.

Članak 27.
           Prije uključivanja djeteta u odgojno-obrazovnu skupinu članovi stručne službe Vrtića mogu obaviti s roditeljima uz prisutnost djeteta inicijalni razgovor. 
          Na inicijalnom razgovoru prikupljaju se podaci o razvoju djeteta, njegovim navikama i potrebama, obitelji i uvjetima u kojima živi te drugim specifičnostima.
IV. PROMJENA ODGOJNO-OBRAZOVNE SKUPINE

Članak 28.
          Djetetu se može omogućiti premještaj u drugu odgojno-obrazovnu skupinu ako u Vrtiću postoje uvjeti za takav premještaj. 
          Dijete se može premjestiti u drugu odgojno-obrazovnu skupinu jedanput tijekom pedagoške godine na zahtjev roditelja. 
          O premještaju djeteta odlučuje ravnatelj na pisani zahtjev roditelja.

Članak 29.
          Vrtić može premjestiti dijete u drugu odgojno-obrazovnu skupinu ako to zahtijevaju uvjeti rada, potrebe organizacije djelatnosti, primjena Državnog pedagoškog standarda predškolskog odgoja i naobrazbe ili izvanredne okolnosti.
V. ISPIS DJETETA IZ VRTIĆA

Članak 30.
          Roditelj može ispisati dijete podnošenjem Zahtjeva za ispis. 
          Prije ispisa djeteta iz Vrtića, roditelj/korisnik usluga obvezan je podmiriti sva dugovanja prema Vrtiću. 
          Ispisano dijete u slučaju novog podnošenja Zahtjeva za upis ponovno prolazi upisni postupak.

Članak 31. 
          Vrtić će na kraju pedagoške godine ispisati dijete roditelja koji nisu predali ili nisu pravodobno predali Zahtjev za nastavak korištenja usluga Vrtića. 
          Vrtić će ispisati dijete roditelja ako neopravdano izostane duže od 60 dana. 
          Vrtić će ispisati dijete roditelja koji ne izvrše obvezu plaćanja usluga Vrtiću u roku od 60 dana od dana dospijeća. 
          Vrtić će ispisati dijete roditelja koji se ne pridržavaju ugovornih obveza.

Članak 32.
Roditelj je obvezan obavijestiti i opravdati odgojitelju odgojno-obrazovne skupine u kojoj boravi dijete o izostanku djeteta. 
Za dane izostanka djeteta zbog bolesti, roditelj je obvezan priložiti liječničku potvrdu, najkasnije do zadnjeg dana tekućeg mjeseca.
VI. ŽALBENI POSTUPAK

Članak 33.
          Ako roditelj nije zadovoljan rezultatima upisa, može podnijeti žalbu Upravnom vijeću Dječjeg vrtića „Lađica“ u roku od 15 dana od dana objave rezultata. 
          Upravno vijeće o žalbi odlučuje u roku od 15 dana od dana predaje žalbe. 
          Upravno vijeće provjeriti će je li žalba dopuštena, pravodobna i izjavljena od ovlaštene osobe. 
          Žalba će se odbaciti ako nije dopuštena, pravodobna i izjavljena od ovlaštene osobe. 
          Postupajući po žalbi, Upravno vijeće može žalbu odbiti, Odluku o upisu poništiti u cijelosti ili djelomično ju izmijeniti.
VII. OSTVARIVANJE PRAVA I OBVEZA KORISNIKA USLUGA VRTIĆA

Članak 34.
       Roditelj odnosno skrbnik djeteta/korisnik usluga ima pravo: 
· prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga, 
· putem individualnih razgovora i roditeljskih sastanaka biti redovito izvještavan o razvoju i napredovanju djeteta te biti uključen u različite oblike suradnje roditelja i Vrtića, 
· podnositi pravne lijekove, zahtjeve nadležnim tijelima Vrtića radi ostvarivanja i zaštite pojedinačnih prava i potreba djeteta i to u pisanom obliku, 
· sudjelovati u planiranju, realizaciji i vrednovanju odgojno-obrazovnog programa za dijete,
· sudjelovati u upravljanju Vrtića na način utvrđen Zakonom i Statutom Vrtića, birati i biti biran za predstavnika roditelja korisnika usluga u Upravnom vijeću Vrtića,
· druga prava sukladno internim/općima aktima Vrtića i prisilnim propisima Republike Hrvatske.

Članak 35.
        Roditelj odnosno skrbnik djeteta/korisnik usluga dužan je: 
· prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta, te dodatnu zdravstvenu potvrdu za slučaj promjena zdravlja nastalih nakon sistematskog zdravstvenog pregleda, 
· predočiti i dostaviti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa, kao i za njegovu sigurnost i zdravlje tijekom ostvarivanja programa 
· pravovremeno izvješćivati Vrtić o promjenama razvojnog statusa djeteta i surađivati s Vrtićem u postupcima izmjena programa, 
· osobno provoditi medikamentoznu ili drugu vrstu terapije koju zahtjeva zdravstveno stanje djeteta,
· za slučaj značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba djeteta odnosno sigurnosti i ostvarivanja odgojno-obrazovnog programa za drugu djecu;
· osobno dovoditi i odvoditi dijete iz odgojno-obrazovne skupine ili pisano izvijestiti odgojitelja o punoljetnoj osobi koju je za to ovlastio, 
· javiti se odgojitelju prilikom dolaska i odlaska djeteta,
· dolaziti po dijete u okviru radnog vremena Vrtića
· odazvati se na suradnju po pozivu stručnih suradnika i/ili stručnog tima Vrtića,
· izvijestiti odgojitelja odgojno-obrazovne skupine u roku od 24 sata o razlozima izostanka djeteta, 
· ne dovoditi u Vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić, 
· odazvati se pozivima na roditeljske sastanke i druge oblike suradnje roditelja s Vrtićem u cilju praćenja razvoja i napredovanja djeteta najmanje dva puta godišnje 
· najkasnije do 5.-og u mjesecu za prethodni mjesec uplaćivati utvrđeni iznos sudjelovanja roditelja u cijeni programa, 
· ugovoriti godišnje osiguranje za dijete od nezgoda i to najkasnije do 30.09. svake tekuće godine za narednu godinu,
· cijepiti dijete prema programu obveznog cijepljenje nadležnog tijela i dostaviti knjižicu cijepljenja osim ako isti ne posjeduje potvrdu pedijatra i/ili drugog ovlaštenog doktora o prolongiranju cijepljenja zbog zdravstvenog stanja djeteta, a koju potvrdu je obvezan dostaviti Vrtiću,
· ukazati na svaku promjenu zdravstvenog stanja djeteta te priložiti liječničku potvrdu, nalaze i mišljenja nadležnih službi o istom,
· pravovremeno podmiriti sva dugovanja kao i sve troškove prema Vrtiću za vrijeme trajanja ugovora ili u slučaju prestanka ugovora odnosno ispisa djeteta,
· izvršavati druge obveze korisnika usluga utvrđene općim aktima Vrtića i prisilnim propisima Republike Hrvatske.

Članak 36.
       Vrtić ima pravo: 
· obavljati prijem i upis te ispis djece, a sve u skladu s odredbama ovog Pravilnika,
· ustrojiti rad s djecom u jasličkim i vrtićkim odgojnim skupinama sukladno propisanom programu i standardu predškolskog odgoja u skladu s odredbama ovog Pravilnika i Državnog pedagoškog standarda predškolskog odgoja i obrazovanja, kao i u skladu s odredbama Statuta i internih/općih akata Vrtića,
· uskratiti davanje usluga i raskinuti ovaj Ugovor ako korisnik usluga svojim postupcima grubo narušava kućni red i ugrožava cjelovito izvršavanje programa rada s djecom, 
· uskratiti davanje usluga ako korisnik usluga ne plati na vrijeme ugovoreni iznos sudjelovanja u cijeni programa 
· drugačije organizirati rad tijekom ljetnih mjeseci ili uslijed izvanrednih okolnosti, 
· ima pravo zbog uvjeta rada, organizacije djelatnosti, primjene pedagoških standarda ili drugih izvanrednih okolnosti na preraspodjelu djece po odgojnim skupinama, 
· izmijeniti uvjete ostvarivanja programa za dijete ili otkazati ostvarivanje programa u slučaju značajnih promjena zdravstvenog stanja ili razvojnog statusa djeteta koje uoči Stručni tim, a temeljem obavljenih pretraga i mišljenja nadležnih službi ako je to u interesu razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu. 
· otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta i/ili ako Vrtić ne može osigurati adekvatne, specifične uvjete za provedbu tog programa i
· ostvarivati druga prava sukladno internim/općim aktima Vrtića i prisilnim propisima Republike Hrvatske.
Članak 37.
Vrtić je dužan: 
· ustrojiti rad s djecom u jasličnim i vrtićkim odgojnim skupinama sukladno propisanom godišnjem planu i programu Vrtića i odredbama Državnog pedagoškog standarda predškolskog odgoja i naobrazbe, ovog Pravilnika, Statuta i drugih internih/općih akata Vrtića, Zakona o odgoju i prisilnih propisa Republike Hrvatske,
· provoditi odgovarajuće programe u Vrtiću za djecu rane i predškolske dobi;
· omogućiti zaštitu pojedinačnih prava roditelja odnosno skrbnika podnošenjem pravnog lijeka,zahtjeva Vrtiću
· surađivati s obitelji djeteta u cilju praćenja razvoja i napredovanja djeteta, 
· osigurati redovito izvještavanje korisnika usluga i njihovo sudjelovanje u upravljanju Vrtićem sukladno zakonu i Statutu Vrtića, 
· omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću, 
· upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno-obrazovnu skupinu, posebnog organiziranja rada tijekom ljetnih mjeseci te u drugim posebnim okolnostima, u skladu s pedagoškim načelima i interesima organizacije rada u zadovoljavanju utvrđenih potreba za programima predškolskog odgoja u Općini Davor, 
· upozoriti korisnika usluga da Vrtić može, u slučaju značajnih promjena zdravstvenog stanja ili razvojnog statusa djeteta koje uoči stručni tim Vrtića, izmijeniti program i uvjete ostvarivanja programa za dijete; s tim da postupak promjene programa pokreće stručni tim na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu, 
· u slučaju promjene programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta, 
· upozoriti korisnika usluga da će Vrtić otkazati ostvarivanje programa djetetu ako korisnik ne plati dospjele obveze u roku od 60 dana od dana dospijeća obveze ili ako korisnik na drugi način prekrši obveze utvrđene Ugovorom ili općim aktom Vrtića. 
· prilikom prelaska djeteta u drugi dječji vrtić predati roditelju odnosno skrbniku odgovarajuću dokumentaciju,
· pratiti razvoj djeteta i obavijestiti roditelja odnosno skrbnika o uočenim problemima i/ili teškoćama kod djeteta,
· donijeti valjanu procjenu o psihofizičkom funkcioniranju djeteta u Vrtiću te na temelju toga poduzeti daljnje potrebne postupke,
· ukoliko je potrebno pokrenuti postupak pedagoške opservacije djeteta te upoznati roditelja odnosno skrbnika sa istim,
· objaviti javnu objavu upisa za upis djece u Vrtić,
· osigurati uvjete boravka djece u Vrtiću;
· osigurati stručne i obrazovne djelatnike za rad s djecom u skupinama;
· osigurati prehranu djece;
· voditi evidenciju o svakodnevnoj prisutnosti/nazočnosti djeteta;
· voditi brigu i evidenciju o zdravstvenom stanju djece;
· raskinuti Ugovor s roditeljima/skrbnicima koji nisu cijepili dijete prema programu obveznog cijepljenja nadležnog tijela ukoliko isti nisu dostavili Vrtiću potvrdu pedijatra i/ili drugog ovlaštenog doktora o prolongiranju cijepljenja zbog zdravstvenog stanja djeteta;
· obavijestiti nadležna tijela te poduzeti potrebne radnje u slučaju kršenja djetetovih prava, a posebice o svim oblicima tjelesnog ili duševnog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja djeteta;
· za dane odsutnosti djeteta umanjiti cijenu prema kriterijima propisanim odlukom Osnivača i u skladu sa odredbama ovog Pravilnika;
· surađivati s roditeljima odnosno skrbnicima u realizaciji svečanosti, izložbi, nastupa, izleta i drugih oblika suradnje po potrebi i
· izvršavati druge obveze sukladno Statutu i drugim internim/općim aktima Vrtića i prisilnim propisima Republike Hrvatske.

Članak 38.
          Međusobna prava i obveze roditelja odnosno skrbnika i Vrtića utvrditi će se i urediti ugovorom.
          Ugovor se zaključuje u pisanom obliku.
          Ugovor potpisuju oba roditelja odnosno skrbnika, osim u slučaju kada samo jedna osoba ostvaruje roditeljsku skrb.



VIII. ZAVRŠNE ODREDBE

Članak 39.
          Ovaj Pravilnik stupa na snagu osmog dana od dana objave na oglasnoj ploči Vrtića.

Članak 40.
Na ovaj Pravilnik izvršno tijelo Općine Davor, dalo je suglasnost.

Pravilnik je objavljen na oglasnoj ploči Dječjeg vrtića „Lađica“ 08. travnja 2024. godine.



KLASA: 034-02/24-02/1
URBROJ: 2178/17-02-03-24-01
Davor, 08. travnja 2024. godine godine

